**Ҳурматли Божхона қўмитаси Раисининг биринчи ўринбосари Илҳом Мухторович !**

Қонунийлик ва ҳуқуқ-тартиботни таъминлаш давлатнинг асосий вазифаларидан биридир. Ўзбекистон Республикаси Президентининг 2022 йил 28 январдаги «2022-2026 йилларга мўлжалланган Янги Ўзбекистоннинг тараққиёт стратегияси тўғрисида»ги ПФ-60-сонли Фармони қабул қилинди.

Ушбу Фармон билан мамлакатимизда адолат ва қонун устуворлиги тамойилларини тараққиётнинг энг асосий ва зарур шартига айлантириш белгилаб берилди.

Хусусан, Тараққиёт стратегиясининг **14-мақсадида – қонун устуворлиги ва конституциявий қонунийликни таъминлаш ҳамда инсон қадрини ушбу жараённинг бош мезони сифатида белгилаш назарда тутилган.**

Шунингдек, Тараққиёт стратегиясининг **35-мақсадининг иккинчи хат бошида Туризм ва маданий мерос объектлари инфратузилмасини ривожлантириш ҳамда 8 мингдан ортиқ маданий мерос объектларидан самарали фойдаланиш ва Араб Муҳаммадхон мадрасасидаги 56 мингта экспонат, нодир топилма ва буюмларни сақлаш** бўйича топшириқлар белгилаб берилган.

Шу билан бирга, ЎзбекистонРеспубликаси **Конституциясининг   
61-моддасида, Фуқаролар Ўзбекистон халқининг тарихий, маънавий, маданий, илмий ва табиий меросини асраб-авайлаши шартлиги белгиланган. Тарихий, маънавий, маданий, илмий ва табиий мерос давлат томонидан муҳофаза қилинади** деб белгиланган.

Сўнгги йилларда маданий, тарихий, археологик қимматга эга бўлган ашёлар ва коллекцияларни қалбакилаштириш орқали талон-торож қилиш, уларни божхона чегарасидан ноқонуний ўтказиш билан боғлиқ бир қатор ҳолатлар аниқланмоқда.

Ўзбекистон Республикасининг 1998 йил 29 августдаги «Маданий бойликларнининг олиб чиқилиши ва олиб кирилиши тўғрисида»ги Қонунинг   
5-моддасида маданий бойликларни олиб чиқилиши ва олиб кирилишини давлат томонидан тартибга солинишида Давлат божхона қўмитаси ваколатли орган сифатида белгиланган.

Ўзбекистон Республикаси **Президенти Ш.М.Мирзиёев раислигида 2022 йил 26 апрель куни бўлиб ўтган** [**йиғилишда**](https://t.me/Press_Secretary_Uz/1642) «Ичан-Қалъа» давлат музей-қўриқхонаси, «Бухоро» давлат музейи ва бошқа обектлардаги йирик маданий бойликларнинг қалбакилаштирилиши, маданий бойликларнинг оммавий талон-тарож қилиниши билан боғлиқ ҳуқуқбузарликлар кўпайиб бораётганлиги танқид қилинган.

Шунингдек, Ўзбекистон Республикаси Президентининг 2022 йилнинг   
27 майдаги **«Музейларда хизматлар соҳасини ривожлантириш чора-тадбирлари тўғрисида» ПҚ-261-сон қарори** асосида, мулкчилик шакли ва идоравий мансублигидан қатъий назар, барча музейлардаги ашёлар ва коллекцияларни ҳамда бошқа фондлардаги маданий бойликлар тўлиқ инвентаризациядан ўтказилиши белгиланган бўлиб, ушбу ўтказилган текширишларда республика бўйича **14 та музейда 5 мингдан зиёд нодир ва ноёб маданий бойликлар талон-торож қилингани** маълум бўлган.

**Вазирлар Маҳкамаси 2022 йил 21 июлдаги 397-сонли қарори ва мазкур қарор ижроси бўйича 2022 йил 08 августдаги Ҳурматли Илҳом Мухторович томонидан тасдиқланган Божхона қўмитасининг Чора-тадбирлар режаси юқорида кўрсатиб ўтилган муаммоларни ечими бўла олади деб ҳисоблаймиз.**

Божхона органлари томонидан Ўзбекистон Республикасининг “**Маданий бойликларнинг олиб чиқилиши ва олиб кирилиши тўғрисида**” Қонуни, Вазирлар Маҳкамасининг 1999 йил 23 мартдаги **131-сон қарори** ва бошқа қонуности ҳужжатлар талабларига риоя этилишини таъминлашда мутасадди вазирлик ва идоралар билан ҳамкорликда самарали ҳамкорлик олиб борилмоқда.

Таъкидлаш керакки, мамлакатимизда бугунги кунда фаолият олиб бораётган **48 та** давлат музейи ва уларнинг **73 та** филиалида қарийб   
**2,5 млн** музей ашёлари ва коллекциялари сақланмоқда.

Йўловчи божхона декларациясининг қоғоз шаклида “**Товар**   
ва **транспорт воситаси тўғрисидаги маълумотлар**” бандида “**Товарнинг номи** *(фарқлаш хусусиятлари, рухсат берувчи ҳужжатнинг рақами, берилган санаси ва уни берган орган)”* каби маълумотларни киритиш имконияти мавжуд. *(10.05.2021й.даги Адлия вазирлигида 2606-6-сон рўйхатдан ўтган қарор).*

Бугунги кунда, республикамизда жами **52** **та *(11*** *та* ***авиа, 33*** *та* ***авто****ва* ***9*** *та* ***темир йўл)*** **чегара божхона постлари фаолият олиб бормоқда.**

Ўзбекистон Республикаси Президентининг 2018 йил 24 ноябрдаги **5582-сон** қарори асосида **Хавфни бошқариш** ахборот тизими ёрдамида соддалаштирилган тартибда *(“қизил”, “сариқ”, “яшил” ҳамда “кўқ” йўлакларда)* божхона назорати ва расмийлаштирувидан ўтказилмоқда.

2020-2022 йиллар давомида жами   
**279 та** ҳолатда **маданий бойликларнинг** ноқонуний олиб ўтилиши билан боғлиқ ҳуқуқбузарликлар аниқланиб, улар бўйича **3 651 дона** маданий бойликлар ушлаб қолинган.

Содир этилган жиноятлар ва юритилган маъмурий ишлар таҳлили шуни кўрсатмоқдаки, охирги йилларда маданий бойликларни четга ноқонуний олиб чиқиб кетилишига бўлган уринишлар ортган.

Мамлакатимизда **маданий бойликларни** ноқонуний айланмасини олдини олиш борасида муайян чора-тадбирлар олиб борилаётганлигига қарамай:

масъул вазирлик ва идораларнинг **ўзаро ҳамкорлиги**, улар ўртасида **тезкор маълумот алмашинуви** етарли даражада йўлга қўйилмаганлиги;

**музей** ва **архивларда** сақланаётган маданий бойликларни **идентификация** **қилиш**, **рақамлаштириш**, **электрон ҳисобини юритиш**ва уларнинг ҳуқуқни муҳофаза қилувчи органларнинг ахборот тизимлари билан **интеграция қилиш** ишлари талаб даражасида эмаслиги;

маданий бойликларнинг ноқонуний айланмасини олдини олиш ва соҳада малакали мутахассислар етарли эмаслиги мазкур йўналишда ишларни самарали ташкил этиш имкониятини бермаётганлиги ҳеч кимга сир эмас.

Бу борада 2022 **йил 21 июль куни Вазирлар Маҳкамаси қарори** *(397-сон)* қабул қилиниши юқорида келтирилган муаммоли масалаларни ҳал этилишига замин яратиши билан бирга, божхона органлари олдига муҳим вазифалар қўйилди. Жумладан,

**Биринчидан** чегара божхона постлари орқали олиб ўтилаётган маданий бойликларининг **бадиий**, **тарихий** ва **санъатшунослик экспертизаси** самарадорлигини ошириш.

Бунда **замонавий лаборатория** ташкил этиш, санъат асарларини **рентген нурлари** воситасида таҳлил қилиш, қимматбаҳо металлдан ясалган ашёлар таркибини аниқлаш учун **лаборатория жиҳозлари**   
ва бошқа **замонавий жиҳозлар** билан таъминлаш.

**Иккинчидан** Маданий мерос агентлиги ва божхона органлари ўртасида маданий бойликларни Ўзбекистонга олиб кириш ёки олиб чиқиш ҳуқуқини берувчи **сертификат** тўғрисидаги маълумотларни **реал вақт режимида электрон маълумот алмашинувини** йўлга қўйиш.

Бунда, ўзида **штрих код** ёки **QR-код** билан тасдиқланган **электрон сертификатнинг фото** ва **видео** иловасини мужассам этган ягона электрон базани ишлаб чиқиш.

**Учинчидан** маданий бойликларни ноқонуний айланмасини олдини олиш мақсадида **Жаҳон божхона ташкилоти** билан ҳамкорликда божхона органлари ва Маданий мерос агентлиги мутахассисларини малакасини ошириш, махсус “**ARCHEO**” маълумотлар тизимига уланиш.

Бундан ташқари, қарор билан Интерпол Миллий маркази бюроси ҳамда бошқа вазирлик ва идоралар билан ҳамкорликда **электрон маълумот алмашинув** амалиётини йўл қўйиш, мавжуд ахборот тизимларини **ўзаро интеграция қилиш**, чегара божхона постларини **санъатшунос-экспертлар** билан таъминлаш, улар учун постларда барча шароитлар яратиш, халқаро **конвецияларга** қўшилиш масалаларини ўрганиб чиқиш бўйича тегишли вазифалар белгилаб берилди.

Шу билан бирга, Бош прокуратура вабошқа мутасадди идоралар билан ҳамкорликда маданий бойликларни ноқонуний айланмаси билан боғлиқ ҳуқуқбузарликлар учун жавобгарликни белгилаш вазифаси юклатилган.

***Маълумот учун:*** *Халқаро тажриба**ўрганилганда, маданий бойликларнинг ноқонуний айланмасининг олдини олишда ҳуқуқбузарларга* ***жиноий жавобгарликка*** *тортишгача бўлган кескин чоралар қўллаш орқали самарадорликка эришиш мумкинлиги маълум бўлди.*

***Қўлланиладиган жазонинг оғир ёки енгиллиги*** *маданий қимматликнинг* ***қадимийлиги*** *ҳамда**муҳимлигидан келиб чиқиб белгиланиши лозим.*

*Қуйидаги давлатлар қонунчилигида маданий қимматликларнинг ноқонуний айланмаси билан боғлиқ* ***жавобгарлик чоралари белгиланган****:*

*-****Грецияда****, мазкур йўналишида ҳуқуқбузарларга нисбатан* ***10 йилгача*** *озодликдан махрум қилиш,* ***Хитойда*** *жиноятнинг оғирлигига қараб умрбод озодликдан махрум қилиш жазосигача бўлган жазо чоралари қўлланилади;*

*-****Туркияда*** *мазкур йўналишда ҳуқуқбузарларга амалда қўлланилаётган жарима жазоси самарадорликни бермаётганлигини маълумотларда қайд этилган.*

**Соҳада ҳал этилиш лозим бўлган айрим масалалар ҳусусида тўхталиб ўтмоқчиман.**

**1. 2022 йил 21 июль куни Вазирлар Маҳкамаси қарори** *(397-сон)* билан **замонавий лаборатория** ташкил этиш, санъат асарларини **рентген нурлари** воситасида таҳлил қилиш, қимматбаҳо металлдан ясалган ашёлар таркибини аниқлаш учун **лаборатория жиҳозлари** ва бошқа **замонавий жиҳозлар** билан таъминлаш вазифаси юклатилган.

Бугунги кунда, Маданий мерос агентлиги томонидан бадий, тарихий ва санъатшунослик экспертизалари ўтказилади.

Мазкур йўналишда божхона органларида лаборатория ташкил этиш   
ва экспертиза турларини жорий этиш давлат бюджетига қўшимча харажатларни келтириб чиқаради.

**Ечими:**

Ҳозирда Маданий мерос агентлигида мавжуд лабораторияларни зарур **ускуналар ва жиҳозлар** билан таъминлаган ҳолда санъат асарларини **рентген нурлари** воситасида таҳлил қилиш, қимматбаҳо металлдан ясалган ашёлар таркибини аниқлаш бўйича экспертизаларни амалга оширишни мақсадга мувофиқ деб ҳисоблаймиз.

**2.** Бугунги кунда республикамизда жами **52** та чегара божхона пости мавжуд бўлиб, уларнинг **33** таси *(шу жумладан аэропортларда жойлашган божхона постлари)* туну-кун иш режимида фаолият олиб бормоқда.

Шундан, **11** та ҳалқаро аэропортларда жойлашган чегара божхона постларидан **8** тасида Маданий мерос агентлиги ходимлари мунтазам авиақатновлар вақтида фаолият олиб бормоқда.

Бироқ, сайёҳларнинг ҳаракати юқори бўлган **Тошкент**   
ва **Самарқанд** халқаро аэропортларида агентлик ходимларининг доимий фаолияти йўлга қўйилмаган. Бу эса, **маданий бойликларни** назорат қилишда бир қатор муаммоларга ва фуқароларнинг овворагарчилигига сабаб бўлмоқда.

**Ечими:**

Фуқаролар ҳаракати юқори бўлган **24** **та** чегара божхона постларида доимий равишда Маданий мерос агентлигининг мутахассиси фаолиятини таъминлаш, шу билан бирга, фуқаролар оқими кам постларда зарур ҳолларда масъул мутахассислар билан “**тезкор боғланиш**” тизимини йўлга қўйиш лозим;

**3.**Бугунги кунда “**Самарқанд**” ва “**Тошкент**” халқаро аэропортларида, “**Термиз**” ҳамда 2023 йил якунига қадар республиканинг қолган барча халқаро аэропортларда “**сезилмайдиган божхона назорати**” тартибида назорат амалга оширилиши белгиланган.

Ушбу тартибга асосан учиб кетиш залларида божхона органлари томонидан видеокамералар орқали, **инсон омилисиз**, **хавф профили асосида** кузатув ва назорат амалга оширилади.

Бу эса ўз навбатида, республика ҳудудидан олиб чиқилаётган маданий бойликларининг назоратини амалга оширишда божхона органларига учиб кетаётган фуқаролар тўғрисида *(маданий бойликларни олиб чиқиш учун сертификат расмийлаштириш рад этилган шахслар, маданий бойликни суъратлари ва ҳ.к.)* маълумотлар хавф гуруҳини шакллантириш заруратини келтириб чиқармоқда.

**Ечими:**

Maданий бойликларни ноқонуний олиб чиқилишини олдини олиш мақсадида, олиб чиқилиши хавфи мавжуд маданий бойликларнинг **ёпиқ реестрини** шакллантириб, ундаги маълумотларини Божхона қўмитасига **реал вақт режимида** тақдим этиш имкониятини яратиш лозим.

Натижада, олинган маълумотлар **хавфни бошқариш тизими** орқали қайта ишланиб, олиб чиқиб кетиш эҳтимоли юқори бўлган *(сертификат расмийлаштирилмаган)* маданий бойликлар устидан алоҳида назорат ўрнатилишига ҳамда уларни ноқонуний йўллар билан олиб чиқиб кетилишини олдини олишга эришилади.

**4.** Маданий бойликларнинг олиб чиқилиши ҳуқуқини берувчи **сертификатлар** қоғоз кўринишда тақдим этилаётганлиги сабабли уларнинг **хаққонийлиги** ва **ишончлилигини** текшириш имконияти мавжуд эмас.

**Ечими:**

“**Ягона дарча**” божхона ахборот тизими орқали маданий бойликларни олиб чиқиш ҳуқуқини берувчи рухсатнома ҳужжатларини олиш учун ариза юбориш ҳамда ушбу товарларга берилган **сертификатни мазкур тизимдан олиш** имкониятини жорий этишни мақсадга мувофиқ деб ҳисоблаймиз.